b'\n_START_ARTICLE_\nIgor Kramberger\n_START_SECTION_\n\xc5\xbdivljenje in delo\n_START_PARAGRAPH_\nJe diplomirani literarni komparativist, doktor sociolo\xc5\xa1kih znanosti in docent za sociologijo kulture. \xc5\xa0tudiral je primerjalno knji\xc5\xbeevnost in literarno teorijo na Filozofski fakulteti v Ljubljani, kjer je leta 1979 diplomiral iz literarne teorije: Razmerje med literaturo in glasbo, leta 1980 pa \xc5\xa1e iz primerjalne literarne zgodovine: Vpliv Schopenhauerjeve filozofije v prvih treh pesni\xc5\xa1kih zbirkah Alojza Gradnika (mentor Janko Kos). V obdobju 1981\xe2\x80\x931987 je bil zaposlen v Marksisti\xc4\x8dnem centru Univerze v Mariboru. V tem \xc4\x8dasu se \xc5\xbee za\xc4\x8dne ukvarjati s prevajanjem, uredni\xc5\xa1kim delom ter pisanjem recenzij. Od 1987\xe2\x80\x931993 je deloval kot mladi raziskovalec na Oddelku za sociologijo, kjer je magistriral 1990. leta, na temo Sociologija materialnega nosilca u\xc4\x8dinkovanja klasi\xc4\x8dnega pisatelja (mentor Rastko Mo\xc4\x8dnik). V tem \xc4\x8dasu se je ukvarjal tudi s Trdinovimi rokopisi. Z letom 1991 postane asistent za ob\xc4\x8do sociologijo z metodologijo in sociologijo kulture. Doktorira 1993. z disertacijo Sociologija filolo\xc5\xa1ko-zalo\xc5\xbeni\xc5\xa1ke institucije (mentor Rastko Mo\xc4\x8dnik). Od \xc5\xa1tudijskega leta 1993/94 je zaposlen na Pedago\xc5\xa1ki fakulteti v Mariboru, kjer predava na Oddelku za sociologijo (Sociolo\xc5\xa1ka analiza in Sociologija kulture), na Oddelku za slovenski jezik s knji\xc5\xbeevnostjo (Sociologija kulture) ter na Oddelku za nem\xc5\xa1ki jezik s knji\xc5\xbeevnostjo (Literarno-znanstveno delo z besedili). Njegovo osrednje raziskovalno podro\xc4\x8dje pokriva teorijo in zgodovino uredni\xc5\xa1kega dela, zalo\xc5\xbeni\xc5\xa1tva in medijev, podrobno pa se ukvarja tudi z rokopisno zapu\xc5\xa1\xc4\x8dino Janeza Trdine.'